Pressemeddelelse

Juli 2015

Peugeot giver sommertips til din bil

Ferietiden og sommeren er over os og det betyder, at mange familier tager deres Peugeot med på eventyr ud i det blå. Med børn og mange pakkenelliker på langtur, bliver bilen nemt den vigtigste følgesvend på turen – men hvordan undgår man, at bilen ser 10 år ældre ud, når man kommer hjem efter ferien? Peugeot giver her et par praktiske tips:

Solcreme

Solcreme er alfa og omega for vores hud om sommeren, men hvor den har en beskyttende effekt på huden, er det helt modsat, når det gælder bilens lak. Solcreme ødelægger bilens lak og plastikken i kabinen. Så vil man udgå en hvid hånd på lakken og indenfor i bilen, er det et god idé at vente med at smøre børnene og sig selv ind i solcreme til man er på stranden eller alternativt skal man vente med at gå ind i bilen til solcremen er helt tør. Hvis skaden er sket, kan en plet på lakken poleres væk hos et værksted – den går ikke af i vaskehallen.

Fugleklatter

Det er svært at undgå fugleklatter på lakken, men da syren i fugleklatter nedbryder lakken, er det vigtigt at fjerne dem og ikke lade dem tørre ind. Hvis ikke man er i nærheden af vand, kan man som en nødløsning hælde sodavand på, så det kan opløse fugleklatten. Den mest optimale måde at få dem væk på er at hælde sæbevand på dem og herefter give bilen en tur i vaskehallen. Man må endelig ikke gnide eller børste på en fugleklat, da den som oftest indeholder småsten, som ridser lakken.

Insekter

Efter en lang tur på motorvejen om sommeren kan bilens front og kølerhjelm være helt plettet af insekter. De indeholder en stor mængde syre, hvilket betyder, at lakken bliver skadet, hvis de får lov til at sidde for længe. Den mest effektive måde at få dem fjernet på er at køre forbi en tank, købe insektfjerner og følge brugsanvisningen i forhold til, hvor længe det skal sidde inden vask.

Chokolade

En langtur er ofte lig med hygge på bagsædet og hygge er ofte lig med slik, herunder chokolade. Chokoladepletter på indtrækket kan være meget genstridige, men et godt tip til at få dem væk er at bruge meget varmt (næsten kogende) vand på en klud, som kan smelte fedtet i chokoladen. Man holder kluden på pletten i et stykke tid ad flere omgange og herefter lader man en serviet eller et stykke køkkenrulle suge det op.